'ন্যূনতম ২ হাজার টাকা করের প্রস্তাব প্রত্যাহার হতে পারে'
ন্যূনতম ২ হাজার টাকা করের প্রস্তাব প্রত্যাহার হতে পারে-ইত্তেফাকের খবর।
এতে বলা হচ্ছে আয়কর রিটার্ন দাখিলে ন্যূনতম ২ হাজার টাকা কর দেয়ার প্রস্তাব প্রত্যাহারহতে যাচ্ছে। সেই সঙ্গে স্থানীয় পর্যায়ে বল পয়েন্ট পেন বা কলম উৎপাদন পর্যায়ে ১৫ শতাংশ ভ্যাটের প্রস্তাবও প্রত্যাহার হতে পারে।
আজ জাতীয় সংসদে ২০২৩-২৪ অর্থবছরের প্রস্তাবিত অর্থবিল পাশ হবে। আর এটি পাশের সময় অর্থমন্ত্রী আ হ ম মুস্তফা কামাল ন্যূনতম করের প্রস্তাবটি প্রত্যাহার করে নিতে পারেন বলে জানা গেছে।
রাশিয়ার পরিস্থিতি নিয়ে শিরোনাম করেছে দেশের প্রায় সবকয়টি জাতীয় পত্রিকা।
যুগান্তরের শিরোনাম – তীব্র বিদ্রোহে কাঁপল রাশিয়া, মস্কোর কাছাকাছি গিয়ে ফিরে গেল ওয়াগনার বাহিনী। খবরে বলা হয় রাশিয়ার সেনা নেতৃত্বের বিরুদ্ধে শনিবার দিনভর তীব্র বিদ্রোহ দেখিয়ে পিছু হটেছে দেশটির ভাড়াটে বাহিনী ওয়াগনার গ্রুপ। একের পর এক শহর দখলের পর রাজধানী মস্কো অভিমুখে ছুটলেও কাছাকাছি গিয়ে সিদ্ধান্ত বদলান বাহিনী প্রধান ইয়েভগিনি প্রিগোঝিন। তিনি বলেন “রক্তপাত এড়াতে আমরা ফিল্ডক্যাম্পে ফিরে যাচ্ছি”।
রাশিয়ার পিঠে ছুরি – দৈনিক দেশ রুপান্তরের শিরোনাম।
এতে লেখা হয়েছে মাত্র এক মাস আগেই ইউক্রেন যুদ্ধের গুরুত্বপূর্ণ এলাকা হয়ে ওঠা বাখমুত শহর দখলে নিয়ে রাশিয়ার নিয়মিত সেনাদের কাছে বুঝিয়ে দিয়েছিল দেশটির ভাড়াটে আধাসামরিক বাহিনী ওয়াগনার গ্রুপ। যাকে ইউক্রেনের যুদ্ধক্ষেত্রে রাশিয়ার অন্যতম বড় ধরনের বিজয় হিসেবে আখ্যা দিয়েছিলেন অনেকে। ওই জয়ের পর ওয়াগনার গ্রুপকে শুভেচ্ছায় সিক্ত করেছিলেন রাশিয়ার প্রেসিডেন্ট ভ্লাদিমির পুতিন। বাহিনীটির প্রধান ইয়েভগেনি প্রিগোজিনসহ যুদ্ধক্ষেত্রে বিশেষ অবদান রাখা সদস্যদের পুরস্কৃত করার ঘোষণাও দিয়েছিলেন তিনি।
অথচ সেই ওয়াগনার গ্রুপকেই ‘বিশ্বাসঘাতক বিদ্রোহী’ আখ্যা দিয়ে পুতিন বললেন, ওয়াগনার বাহিনী যে পদক্ষেপ নিয়েছে তা আসলে রাশিয়ার পিঠে ছুরি মারার শামিল।
Marcenary group halts advance on Moscow – ইংরেজি দৈনিক দ্য ডেইলি স্টারের শিরোনাম। তারা লিখেছে বেলারুশের প্রেসিডেন্ট আলেকজান্ডরা লুকাশেঙ্কোর মধ্যস্থতায় বিদ্রোহ থামিয়ে ঘাঁটিতে ফিরে যাবার সিদ্ধান্ত নিয়েছে গ্রুপটি। ক্রেমলিন বলছে প্রিগোঝিনের বিরুদ্ধে সবরকম অপরাধের অভিযোগও তুলে নেয়া হয়েছে।
ভাঙা এক্সপ্রেসওয়েতে মর্মান্তিক দুর্ঘটনার খবরটিও স্থান পেয়েছে বেশিরভাগ পত্রিকার প্রথম পাতায়।
অ্যাম্বুলেন্সে আগুন, এক পরিবারের ৭ জনসহ নিহত ৮ – শিরোনামটি দৈনিক সংবাদের।
খবরে বলা হয় হৃদরোগের চিকিৎসার জন্য একমাস আগে ঢাকায় যান ফরিদপুরের বোয়ালমারী উপজেলার আজিজার শেখের স্ত্রী তাসলিমা বেগম (৫৫)। রাজধানীতে এক মাস চিকিৎসা নিয়ে শনিবার (২৪ জুন) দুই মেয়ে ও চার নাতি-নাতনিকে নিয়ে অ্যাম্বুলেন্সে বাড়ি ফিরছিলেন। তবে রোগে নয়, ভাঙ্গা উপজেলার মালিগ্রাম এলাকায় বঙ্গবন্ধু শেখ মুজিবর রহমান মহাসড়কে (এক্সপ্রেসওয়ে) দুর্ঘটনায় প্রাণ দিতে হলো এই নারীকে। সঙ্গে তার দুই মেয়ে ও চার নাতি-নাতনিকেও নির্মম মৃত্যুর মিছিলে যোগ দিতে হয়েছে।
খবরটি নিয়ে ইংরেজি দৈনিক নিউ এজের শিরোনাম – 8 burnt to death in ambulance crash at Bhanga
খবরটিতে বলা হয় ঢাকা-মাওয়া-ভাঙ্গা এক্সপ্রেসওয়েতে আরেকটা ট্রাজেডি। ৮ জনকে নিয়ে একটা অ্যাম্বুলেন্স ফ্লাইওভার রেলিংয়ে ধাক্কা মারে ও তারপর এতে আগুন ধরে যায়। এ ঘটনায় একটা তদন্ত কমিটি গঠণ করা হয়েছে ও মামলাও দায়ের করা হয়েছে।
২০২০ সালে চালুর পর থেকে নিয়মিতই এক্সপ্রেসওয়েতে মারাত্মক সব দুঘর্টনা ঘটে চলেছে। একটা অ্যাক্সিডেন্ট রিসার্চ ইন্সটিটিউটের প্রতিবেদন অনুযায়ী এর নকশায় কিছু ত্রুটির কারণে গড়ে প্রতিদিন ১ জন মানুষ এই পথে সড়ক দুর্ঘটনায় মারা যায়।
সুস্থতার যাত্রায় আগুনে পুড়ে কয়লা ৮ জন – লিখেছে দৈনিক দেশ রুপান্তর। এতে বলা হয় ফরিদপুরের ভাঙ্গায় এক্সপ্রেসওয়ের রেলিংয়ে ধাক্কার পর অ্যাম্বুলেন্সের সিলিন্ডার বিস্ফোরণে এক পরিবারের ৭ জন প্রাণ হারিয়েছে। দুর্ঘটনার খবর নিহত তাছলিমা বেগমের বাড়ি বোয়ালমারীর ফেলাননগর গ্রামে পৌঁছালে শোকে স্তব্ধ হয়ে পড়েন পরিবারের সদস্যরা।
আর কালবেলার শিরোনাম – জীবন বাঁচানোর গাড়িতেই গেল ৮ প্রাণ।
ঢাকা-ভাঙ্গা এক্সপ্রেসওয়েতে এতো দুর্ঘটনার কারণ কী? এ প্রশ্নের উত্তর খুঁজতে বিবিসি বাংলার খবরটিও পড়তে পারেন।
পদ্মা সেতু চালুর ১ বছর নিয়েও খবর ছেপেছে সবকয়টি পত্রিকা।
যোগাযোগ বেড়েছে গ্রাম-শহরের এমন শিরোনামে বাংলাদেশ প্রতিদিন লিখেছে গত এক বছরে পদ্মা সেতুর কারণে পাল্টে গেছে দক্ষিণ-পশ্চিমাঞ্চলের দৃশ্যপট। অর্থনৈতিক,  সামাজিক, সাংস্কৃতিক, ব্যবসা-বাণিজ্য, শিল্পপ্রতিষ্ঠান, রাস্তাঘাটসহ এ অঞ্চলের মানুষের জীবন-যাত্রায় এসেছে ব্যাপক পরিবর্তন। সবচেয়ে বড় সুবিধা গ্রামের সঙ্গে যোগাযোগ বেড়েছে শহরের। রাস্তাঘাটের বৈপ্লবিক পরিবর্তন হওয়ায় রাজধানী ঢাকাসহ এ অঞ্চলের জেলা শহরের সঙ্গে গ্রামের যোগাযোগ বেড়েছে।
প্রথম আলো লিখেছে - পদ্মা সেতুতে আয় ৭৯৫ কোটি টাকা। সেতু বিভাগের হিসাবে চালুর প্রথম বছর গড়ে প্রতিদিন সাড়ে ১৫ হাজার যানবাহন চলাচল করেছে।
One Year of Opening Padma Bridge transforming lives of millions-ইংরেজি দৈনিক ডেইলি সানের শিরোনাম।
সরকারের বিদায়ের জন্য সবাই অপেক্ষা করছে – মির্জা ফখরুলের বক্তব্য নিয়ে এমন শিরোনাম করেছে দৈনিক সমকাল।
বিস্তারিত বলা হচ্ছে বরিশালে ছাত্রদল, যুবদল ও স্বেচ্ছাসেবক দল আয়োজিত তারুণ্যের সমাবেশে অংশ নেন মির্জা ফখরুল। সেখানে তিনি বলেন বিএনপি অবশ্যই নির্বাচন চায়। তবে তা নিরপেক্ষ সরকারের অধীনে হতে হবে। সেজন্য সংসদ বিলুপ্ত ও নতুন নির্বাচন কমিশন গঠন করতে হবে। এই অবৈধ সরকারের অধীনে আমরা নির্বাচনে যাব না। সবকিছু নিয়ন্ত্রণে রেখে বলে, ভোট হয়ে গেছে। কারণ তারাও জানে, জনমতের সঠিক প্রতিফলন হলে ১০টি আসনও পাবে না।
ভোটের আগে চার দেশ সফরে প্রধানমন্ত্রী – দৈনিক যুগান্তরের শিরোনাম। এতে বলা হচ্ছে জুলাইয়ে ইতালি আগস্টে দক্ষিণ আফ্রিকা সেপ্টেম্বরে ভারত ও যুক্তরাষ্ট্র সফরের কথা রয়েছে প্রধানমন্ত্রী শেখ হাসিনার। জাতীয় সংসদ নির্বাচনের আগে এসব সফরকে অত্যন্ত গুরুত্ব দিচ্ছেন আওয়ামী লীগ সরকারের নীতিনির্ধারকরা।
নিরাপদ গন্তব্যের খোঁজে বাংলাদেশের অর্থ পাচারকারীরা – বণিক বার্তার প্রধান শিরোনাম।
যাতে বলা হয় বিধিনিষেধ ও ভিসা নীতির কারণে যুক্তরাষ্ট্রে বড় অংকের অর্থ গচ্ছিত রাখা এখন আর নিরাপদ মনে করছেন না ধনাঢ্য বাংলাদেশী ও অবৈধভাবে উপার্জিত অর্থের মালিকরা। মার্কিন প্রভাববলয়ের পশ্চিমা দেশগুলো নিয়েও ভরসা কম। এর মধ্যেই আবার চলতি বছরের শুরু থেকেই বিদেশীদের জন্য প্রপার্টিতে বিনিয়োগ কঠিন করে তুলেছে কানাডাও। তীব্র গোপনীয়তার নীতির কারণে বিশ্ববাসীর কাছে গোপন অর্থ সঞ্চয়ের সবচেয়ে নিরাপদ স্থানগুলোর অন্যতম হিসেবে পরিচিত সুইজারল্যান্ড। এখন সেখান থেকেও বিনিয়োগ সরিয়ে আনছেন বিনিয়োগকারীরা।
খাতসংশ্লিষ্টদের সন্দেহ, এসব দেশে পাচারকৃত অর্থ এখন তুরস্ক, পোল্যান্ড, হাঙ্গেরি, রোমানিয়া, স্লোভেনিয়া ইত্যাদির মতো পূর্ব ইউরোপের কিছু দেশে সরিয়ে আনা হচ্ছে। সরকারি ও আইন-শৃঙ্খলা রক্ষাকারী বাহিনীর কর্মকর্তা, ব্যবসায়ী, ব্যাংক খাতের নির্বাহীসহ বিভিন্ন খাতের দুর্নীতিগ্রস্তদের অনেকেই এর সঙ্গে জড়িত থাকতে পারেন।
জাতিসংঘ শান্তিরক্ষার আন্ডার সেক্রেটারি জেনারেল ঢাকায় – দৈনিক নয়া দিগন্তের শিরোনাম। বলা হয় জাতিসংঘের শান্তিরক্ষা প্রধান জেনারেল জিন পিয়েরে শান্তিরক্ষা বিষয়ক মন্ত্রী পর্যায়ের প্রস্তুতি সভায় যোগ দিতে ঢাকা এসেছেন। দুইদিন ব্যাপী এই সভা অনুষ্ঠিত হবে।
তবে তাকে ঘিরে আগ্রহের কারণ শুক্রবার দেয়া অ্যামনেস্টি ইন্টারন্যাশনালের বিবৃতি। বাংলাদেশের আইনশৃঙ্খলা ও নিরাপত্তা বাহিনীর সদস্যদের মধ্যে মানবাধিকার লঙ্ঘনে যারা জড়িত তারা যেন জাতিসংঘের শান্তি রক্ষা মিশনে যেতে না পারে সেটি নিশ্চিতে জাতিসংঘের প্রতি আহ্বান জানায় যুক্তরাজ্যভিত্তিক আন্তর্জাতিক মানবাধিকার সংস্থা অ্যামনেস্টি ইন্টারন্যাশনাল।
নেতাদের হাতে বিদেশি নম্বর, পকেট রাউটার, হয়রানি এড়াতে বিএনপির নতুন কৌশল – খবরটি ছেপেছে দৈনিক যুগান্তর।
পত্রিকাটি লিখেছে পুলিশসহ বিভিন্ন আইনশৃঙ্খলা বাহিনীর সদস্যদের বিরুদ্ধে নানা অভিযোগ রয়েছে বিএনপি নেতাকর্মীদের। মিথ্যা মামলা, বাসায় গিয়ে হয়রানি, মুঠোফোনের ব্যক্তিগত আলাপে নজরদারিসহ এমন সব অভিযোগ দীর্ঘদিনের। এ অবস্থায় হয়রানি এড়াতে তথ্যপ্রযুক্তিকে কাজে লাগিয়ে অভিনব কৌশল অবলম্বন করছেন দলটির নেতাকর্মীরা। ব্যবহার করছেন সবসময় বহনযোগ্য পকেট রাউটার এবং বিদেশি ফোন নম্বর।
কেবল বিএনপি নয়, বিরোধী অন্যান্য রাজনৈতিক দলের নেতাকর্মীরাও একই কৌশল অবলম্বন করছেন। এতে করে ডিজিটাল মাধ্যমে আইনশৃঙ্খলা রক্ষাকারী বাহিনীর সদস্যরা খুব সহজেই তাদের অবস্থান শনাক্ত এবং মুঠোফোনের কথোপকথনে নজরদারি করতে পারছেন না।
করোনার পর নতুন আতঙ্ক ডেঙ্গু – দৈনিক সংবাদের আরেকটি শিরোনাম। এতে বলা হয়েছে বর্ষার শুরুতে থেমে থেমে বৃষ্টির কারণে ডেঙ্গুজ্বরে আক্রান্ত ও মৃত্যুর সংখ্যা বাড়ছে। ডেঙ্গুজ্বরের বাহক এডিস মশার উপদ্রব বেড়ে যাওয়ায় প্রতিদিন মানুষ আক্রান্ত হচ্ছে। যার কারণে দেশজুড়ে করোনা ভাইরাসের পর নতুন আতঙ্ক ডেঙ্গুজ্বর।
গত ২৪ ঘণ্টায় ডেঙ্গুজ্বরে আক্রান্ত হয়ে নতুন করে ৫শ’ জন হাসপাতালে ভর্তি হয়েছে। তার মধ্যে ঢাকায় ৪১৭ জন ও ঢাকার বাইরে ৮৩ জন। আর চিকিৎসাধীন অবস্থায় আরও ২ জনের মৃত্যু হয়েছে। এই নিয়ে দেশের বিভিন্ন হাসপাতালে এখন ভর্তি আছে এক হাজার ৫শ’ ৩ জন। আর গত জানুয়ারি থেকে এ পর্যন্ত মৃতের সংখ্যা দাঁড়ালো ৪২ জনে।
স্ত্রীকে চাপা দেয়া বাসে উঠতে গিয়ে স্বামীর মৃত্যু-প্রথম আলোর খবর।
বলা হচ্ছে গতকাল সন্ধ্যার পর স্ত্রী তাহেরা খাতুনসহ রঙ্গিলাবাজার এলাকায় সড়ক পার হচ্ছিলেন শহিদুল্লাহ। এ সময় ময়মনসিংহগামী তাজ পরিবহনের একটি মিনিবাস তাঁর স্ত্রীকে চাপা দেয়। সঙ্গে সঙ্গে এই ঘটনার প্রতিবাদ করতে শহিদুল্লাহ দৌড়ে ওই বাসের হাতল ধরে ঝুলে পড়েন। কিছু দূর যাওয়ার পর ঝুলন্ত অবস্থা থেকে তিনি সড়কে পড়ে যান। এতে তিনি বাসের চাকায় পিষ্ট হয়ে ঘটনাস্থলেই মারা যান।
স্বজনদের অভিযোগ বাসের হাতল ধরে ঝুলে পড়ার কিছুক্ষণের মধ্যেই চালকের সহকারী শহিদুল্লাহকে লাথি দিয়ে ফেলে দেন। এতে সড়কে পড়ে চাকার নিচে পিষ্ট হয়ে শহিদুল্লাহ মারা যান।

Summary Not Found